'बालाकृष्णन के तीन संबंधियों के पास है कालाधन'  
आयकर विभाग ने कहा कि पूर्व प्रधान न्यायाधीश केजी बालाकृष्णन के तीन रिश्तेदारों के खिलाफ जांच के दौरान उनके पास से कालाधन पाया गया है।
आयकर विभाग ने कहा कि राष्ट्रीय मानवाधिकार आयोग के अध्यक्ष एवं पूर्व प्रधान न्यायाधीश केजी बालाकृष्णन के तीन रिश्तेदारों के खिलाफ जांच के दौरान उनके पास से कालाधन पाया गया है।  कोच्चि के आयकर (जांच) विभाग के महानिदेशक ईटी लूकोस ने कहा, जहां तक न्यायमूर्ति बालाकृष्णन की बात है मैं कुछ भी नहीं कह सकता हूं। लेकिन उनके संबंधियों.. दो दामाद और एक भाई की बात है तो उनके पास से हमने कालाधन बरामद किया है। उन्होंने कहा कि न्यायमूर्ति बालाकृष्णन के दामाद पीवी श्रीनिजान और एमजे बेनी दोनों वकील हैं और उनके भाई विशेष सरकारी अधिवक्ता केजी भास्करन के पास कालाधन बरामद किया गया है।  लूकोस ने कहा, हम इस बात की जांच कर रहे हैं कि उन्होंने किस प्रकार से कालाधन हासिल किया। हम संबंधियों से एक बार फिर पूछताछ करेंगे। उन्होंने बालाकृष्णन के रिश्तेदारों से मिले कालेधन की मात्रा पर कुछ भी कहने इनकार कर दिया। न्यायमूर्ति बालाकृष्णन राष्ट्रीय मानवाधिकार आयोग के अध्यक्ष हैं।